USA-ekspert: – Biden må fremstå som «ikke senil» 
Ekspertene mener at president Joe Biden har brukt opp tabbekvoten. Nå må han overbevise om at han er egnet til å styre landet. Natt til torsdag holder president Joe Biden sin State of the union-tale. Talen, som direkte oversatt handler om rikets tilstand, holdes årlig av den sittende presidenten.  – Det er en viktig tale i utgangspunktet, fordi den er så tradisjonstung. Du kan forvente at alle nyhetsbyråene dekker den, forteller USA-ekspert Sofie Høgestøl.  Hun mener imidlertid at talen er eksepsjonelt viktig for president Biden i år, fordi han stiller til gjenvalg.  – Biden holder talen i en tid hvor han har fått et drøss med dårlige meningsmålinger, blant annet en i The New York Times som viser at over 70 prosent av velgere er bekymret for alderen hans, sier Høgestøl og fortsetter:  – Det som blir viktigst for Biden i denne talen, er at han fremstår som at han ikke er senil, rett og slett.  Også professor i statsvitenskap, Hilmar Mjelde, mener at måten Biden fremstår i talen vil være viktigere enn hva han formidler. Etter at Nikki Haley trakk seg fra presidentkampen, står slaget mellom Joe Biden og Donald Trump.  – Hvis amerikanerne ikke tror at Biden er fysisk og mentalt i stand til å fullføre presidentjobben, så vil det ikke bety noe at Trump er en trussel mot demokratiet, mener Mjelde.  Han poengterer at gjenvalget er tapt dersom velgerne tror at presidenten har mistet kontrollen. – Jimmy Carter og George Bush tapte gjenvalg fordi folket trodde de hadde mistet styringen på landet, eksemplifiserer han.  – Biden har brukt opp tabbekvoten. Han kan ikke rote med navn og årstall nå. Amerikanerne kommer ikke til å gjenvelge en president de tror er dement, uansett hvor «crazy» de mener Trump er. Statsviteren trekker frem styrke og kontroll som to essensielle attributter for amerikanske presidenter.  – Trump leder på meningsmålingene fordi han utstråler styrke. Det er hans største styrke, og Bidens største svakhet. Biden er den minst personlig dominerende presidenten siden Gerald Ford. Tross hvor viktig det er at Biden fremstår som skarp, er det også viktig at han treffer med innsalget av flere politiske poeng i nattens tale.  – Biden må overbevise om at hans økonomiske politikk er bedre enn Trumps, og han må vise at han kan styre innvandringspolitikken i landet, som er en veldig stor debatt i USA nå, mener Sofie Høgestøl.  Mjelde trekker frem den ukontrollerte innvandringen fra Mexico som den viktigste enkeltsaken for Biden.  – Statens fremste jobb er å kontrollere sine grenser. Biden er nødt til å ta kraftfulle grep her, ellers kan han tape valget på denne måten, mener han.  Hva gjelder Trumps viktigste oppgaver, vil det være å holde straffesakene mot ham under kontroll. – Trump må trenere straffesakene mot ham så godt som mulig, og det har han lykkes med i flere uker, sier Høgestøl. Hun trekker frem det hun mener er den mest alvorlige straffesaken mot Trump, nemlig anklagen om at han prøvde å endre resultatet av presidentvalget i 2020, etter hans nederlag.  – Straffesaken skulle begynt mot ham denne uken, men han har anket saken. Det er få jurister, meg selv inkludert, som tror han vil vinne anken, men på denne måten haler han ut tiden, og det vinner han på.  – Trump har i tillegg brukt de mindre seriøse straffesakene mot ham til å danne et bilde om en politisk heksejakt, hvor han er offeret. 
President Joe Biden skal holde sin State of the Union-tale natt til torsdag. Talen er ekstra viktig for Biden i år da han stiller til gjenvalg og har hatt dårlige meningsmålinger. USA-ekspert Sofie Høgestøl understreker at Biden må fremstå skarp og «ikke senil» under talen. Statsvitenskapsprofessor Hilmar Mjelde mener Biden må vise styrke og kontroll, og takle politiske saker som økonomisk politikk og innvandring. Mjelde påpeker også viktigheten av at Biden kontrollerer USAs grenser, spesielt i forhold til innvandring fra Mexico.